Vyf wat aangekla word vir moord op sokkerster dán verhoorDie beskuldigde Muzikawulahlelwa Sibiya in die hof. (Foto: Verskaf) Die vyf mans wat teregstaan vir die moord op die voormalige Bafana Bafana-kaptein Senzo Meyiwa sal nou eers volgende jaar verhoor word. Die saak sal van 11 tot 29 April en van 13 Mei tot 17 Junie in die Pretoriase hooggeregshof aangehoor word. Dit sal dan meer as sewe jaar ná die moord op Meyiwa wees. Die voorafverhoorverrigtinge is Maandag in die Palm Ridge-landdroshof aangehoor voordat die saak teen Muzikawulahlelwa Sibiya, Bongani Sandiso Ntanzi, Mthobisi Prince Mncube, Mthokosizi Maphisa en SifikuhleNkani Ntuli Sifiso tot volgende jaar uitgestel is. Dit is nie duidelik waarom die saak nie vanjaar aangehoor kan word nie. “Die privaatvervolgingseenheid hoop van harte dat dit nou die laaste uitstel is, want sewe jaar het reeds sedert die moord op Senzo verloop,” het adv. Gerrie Nel, hoof van AfriForum se privaatvervolgingseenheid wat die Meyiwa-familie verteenwoordig, Maandag ná die voorafverhoorverrigtinge gesê. Die beskuldigde Mthobisi Prince Mncube in die hof. (Foto: Verskaf) Nel het ook sy teleurstelling uitgespreek oor die feit dat die beweerde baasbrein in die moord op Meyiwa tot op hede nog nie aangekla is nie. “Ons is steeds van mening en ondersteun die polisie se siening dat daar genoeg bewyse is om die baasbrein te vervolg vir wat ons glo ’n kontrakmoord is. Ons is steeds bekommerd oor die aanklagte en opsomming van die wesenlike feite, en ons ondersteun nie die weergawe van ’n inbraak wat skeefgeloop het nie. Maroela Media het vroeër berig Meyiwa is op die aand van 26 Oktober 2014 by sy vriendin, die sangeres Kelly Khumalo, se ma se huis in Vosloorus doodgeskiet. Twee mense het dié betrokke aand by die huis, waar verskeie ander mense teenwoordig was, ingebars. Hulle was gewapen met ŉ vuurwapen en ŉ mes en het geld en selfone geëis. Elias Maangwale, adv. Phyllis Vorster, adv. Gerrie Nel en Andrew Leask van AfriForum se privaatvervolgingseenheid in die hof. (Foto: Verskaf) Nel meen dit is ’n risiko om met die vervolging van verdagtes in ’n kontrakmoord voort te gaan as die baasbrein nie ook aangekla word nie. “Die redes waarom die saak nie vanjaar kon voortgaan nie is nooit aan die publiek of familie bekendgemaak nie; die advokate het onder mekaar om ’n tafel tydens ’n voorafverhoor op die datum besluit.” Natasha Venter, adviseur by AfriForum se privaatvervolgingseenheid, het op haar beurt gesê die samelewing het die reg om aan te dring op bekwame, rasionele en regverdige optrede deur die Nasionale Vervolgingsgesag, sonder enige politieke inmenging. “Dit is een van die redes waarom AfriForum by die saak betrokke geraak het. Ons is dit aan die samelewing verskuldig om te verseker dat die NVG sonder vrees, voorkeur en vooroordeel vervolg. Bowenal verdien die familie afsluiting,” het Venter gesê.